**Prioritățile Președinției bulgare a Consiliului Uniunii Europene în domeniul educației și formării profesionale**

În primul semestru al anului 2018, Președinția Consiliului Uniunii Europene va fi asigurată de Bulgaria.

Activitățile Președinției bulgare au ca motto *Uniți suntem mai puternici* și se structurează pe următoarele axe prioritare:

- viitorul Europei și al tinerilor: creștere economică și incluziune socială;

- securitate și stabilitate într-o Europă unită și puternică;

- perspectiva europeană asupra Balcanilor de Vest;

- economia digitală și competențe pentru viitor.

În domeniul educației și formării profesionale, Președinția bulgară a Consiliului Uniunii Europene își propune:

- evaluarea intermediară și configurarea orientărilor viitoare ale programului Erasmus+, după 2020;

- adoptarea noilor mandate ale grupurilor de lucru în cadrul european pentru educație și formare profesională pentru perioada 2018-2020;

- adoptarea unei Recomandări a Consiliului privind promovarea valorilor europene comune prin educație;

- revizuirea Recomandării Parlamentului European și a Consiliului privind competențele cheie pentru învățarea pe tot parcursul vieții.

În același timp, Președinția bulgară a Consiliului Uniunii Europene aduce în atenție o temă transversală, competențele digitale și necesitatea susținerii acestora prin investiții adecvate.

Calendarul evenimentelor organizate sub egida Președinției bulgare a Consiliului UE cuprinde, printre altele, organizarea Forumului universități europene - mediul de afaceri (22-23 februarie 2018, Sofia), conferința *A educa pentru a crea. De la consumatorii digitali la creatorii digitali* (19-20 aprilie 2018, Sofia), conferința *Învățământul profesional și tehnic ca primă alegere* (24-25 aprilie 2018, Sofia), precum și conferința *Formarea formatorilor* (14-17 iunie 2018, Ruse).